  Виталий Пронин Смоленск карез тушмонъёслэсь утись ожгарчиослы синпелетСмоленскез азьло дырысен «лек город» нимало. Уноез тушмонъёс, Москваез киултыны малпаса, кугӟаллязы Смоленскын. Бадӟым кайгу, сютэм улон, трос ыштонъёс адӟиз город Быдӟым ож дыръя но. Пӧлазы вань удмуртъёсСмоленск данъямын «Город-герой» нимын, Ленин орденэн но Отечественной войналэн I степенё орденэныз, «Зарни Кизили» медален.Быдӟым ож вакытэ нацистъёс Смоленск улосысь 5 сюрслэсь уно гуртъёсыз но черкогуртъёсыз сутӥллям, соос пӧлысь ог 300-зэ - калыкен валче. Со аръёсы быриз 546 сюрс пала адями.Тапалан кӧшкемыт ожмаськон ортчиз 1941-тӥ арын 10-тӥ июльысен 10-тӥ сентябрёзь. Трос ыштонъёсыз адӟыса, 1941-тӥ арын 16-тӥ июле Горд Армия городэз кельтоно луиз,  И. Сталин приказ ке но сётӥз, Смоленскез асьме киын возёно шуыса. Выльысь город берыктэмын вал 1943-тӥ арын 25-тӥ сентябре Смоленск-Рославль операция дыръя.Смоленск ожын туж трос солдатъёс быриллям, уно вал соос пӧлын Удмуртиысьармие басьтэмъёс но. Поисковикъёс шедьтыны быгатӥллям войналэн нырысетӥ нуналъёсаз Удмуртиын люкам 357-тӥ стрелковой дивизиысь быремъёслэсь медальёссэс. Куатезлэн медальёслэн кузёоссы тодмо луизы, куатез ик со солдатъёс шаерысьтымы вылӥллям:- Дементьев Фёдор Александрович, вордӥськемын 1900-тӥ арын, Яр ёрос;- Дорофеев Семён Павлович, вордӥськемын 1914-тӥ арын, Яр ёросысь Дьякино гурт;- Мерзляков Пётр Екимович (куд-ог документъёсъя - Якимович), вордӥськемын 1902-тӥ арын, Камбарка ёросысь Трошки гурт;- Ладыгин Аркадий Иванович, вордӥськемын 1914-тӥ арын, Ижевск ёросысь Орловск гурт;- Орлов Василий Егорович, вордӥськемын 1901-тӥ арын, Бемыж ёросысь Бадейка гурт;- Чередников (нимыз но вордӥськемез тодмо ӧвӧл), Б.-Уча ёросысь Н.-Сюга гурт.Со сяна, поисковикъёс утчало ӵыжы-выжыоссэс та ожгарчиослэсь:- Гильфанов Шаяп Гильфанович, вордӥськемын 1900-тӥ арын, Алнаш ёрос, оже басьтэмын Алнаш ёросысь военкоматэн;- Максимов Герасим Ильич, вордӥськемын 1912-тӥ арын, В-Дырпа, оже басьтэмын Кез ёросысь военкоматэн;- Смирнов Пётр Пименович, вордӥськемын 1903-тӥ арын, Нылга ёросысь Сотельно гурт, оже басьтэмын Пычас военкоматэн;- Колесников Андрей Гаврилович, вордӥськемын 1901-тӥ арын, Кизнер ёросысь Кузнецкой сельсовет, Яксер гурт, оже басьтэмын Ува ёросысь военкоматэн;- Холстинин Иван Титович, вордӥськемын 1904-тӥ арын, оже басьтэмын Б.-Уча ёросысь военкоматэн- Преженников («Буре ваён книгаын» - Пряженников) Иван Трофимович, вордӥськемын 1903-тӥ арын, оже басьтэмын Юкаменск ёросысь военкоматэн.Солдатъёслэн, гуртъёслэн нимъёсазы, вордскем аръёсазы янгышъёс луыны быгато, соин ик эшшо огпол сак лыдӟыса потэ на та фамилиосты. Оло, пӧлазы ӵыжы-выжыосты вань? Озьы ке, тӥледыз утчало «Долг» огазеяськонысь поисковикъёс, вазиське! Ф. Ибрагимов кивалтӥсьсэ шедьтоды 8(3412)430312 телефон номеръя.Ожын бырем солдатъёслэн шедьтымтэ но эскерымтэ бервылъёссы Россиын но мукет кунъёсын али но трос на, дыр. Туэ Быдӟым Вормонлы 70 ар тырмоз ни, но али ке но поисковикъёс вуыло ож интыосы но поттало быремъёслэсь лысьӧмъёссэс,  тӥрлыкъёссэс.Оскисьёслэн лыдзы бадӟымТуала Смоленск - пичи яркыт город. Отын артэ сыло пӧртэм вакытъёсы пуктэм юртъёс, синпелетъёс. Кылсярысь, ог-огзылы туж матэ пуктэмын Ф. Конь зодчийлы, А. Суворов полководецлы, М. Исаковский гожъяськисьлы, В. Ленин революционерлы но мукетъёсызлы сӥзем синпелетъёс.Но мон малпамъя, городлэн тужгес бадӟым данъяськонэз - 16-тӥ-17-тӥ дауръёсы ӝутэм кремльлэн борддоръёсыз. Азьвыл со одӥг кузь кульчо сямен лэсьтэмын вылэм тушмонъёслэсь утиськон вылысь. Но туннэ нуналозь, жаляса верано, кремльлэн бервылыз гинэ вань на. Со Днепр ярдуртӥ нимаз пуктылэм борддоръёслы укша: кытын ке кузьдалаез кӧня ке метр, кытын ке - кӧня ке иськем.Борддор кузя ик Геройёсыз бурё ваён сквер вань. Отын «Благодарная Россия» синпелет, М. Кутузовлэн бюстэз, ож сярысь кылбуръёсын плитаос интыямын. Скверлэсь кыдёкын ӧвӧл - Лопатинлэн садаз - Смоленскез утисьёслы, пехотая софийской полклы, Родинамес тушмонлэсь мозмытӥсьёслы синпелетъёс сыло. Огъя шайын кӧло уно адямиос.Туала Смоленск - историез утись город. Со данъя Нырысетӥ но Кыкетӥ дунневыл ожъёсысь геройёссэ. Гуртлы, городлы быдэ сямен Нимтэм солдатлы, вормисьёслы, куд-ог гуртъёсын но каръёсын - огназы кылем анайёслы но пал кышноослы синпелетъёс сыло, нош Смоленскын - уг. Но татын вань, кылсярысь, «Опалённый цветок» - концлагерьёсын быдтэм нылпиослы сӥзем синпелет. Яке нылпиослы-геройёслы сӥземез. Ваньмы школаысен тодӥськом Лёня Голиков, Павлик Морозов, Зина Портнова, Марат Казей, Володя Дубинин пионеръёс, соослэн бадӟым дӥсьтонзы сярысь. Смоленскын улӥсьёс эшшо ӟеч тодо, луоз, угось пинал геройёслэн нимъёссы одӥгаз аллеяын нимаз стелае гожтэмын, ялан син азьын. Быдэс город буре ваён интылы кельше.Тунсыко йӧтӥз Александр Твардовский писательлы но солэн героезлы - Василий Тёркинлы - сӥзем синпелет. Учкиськод: 2 воргоронъёс малпаськыса пуко, куспазы маке кенешо. Но синпелет доры матэ лыктытэк но бордысьтыз гожтэмзэ лыдӟытэк, уд вала, огез соос пӧлысь дано гожъяськись, мукетыз - малпам Тёркин шуыса.Паймытӥз вӧсяськон интыослэн лыдзы - котькытысен одӥг ке но черк адӟиське, оглом соос 10-лэсь уно. Со сяна, вань католикъёслы костёл но. Уно курадӟонъёсыз адӟыса, пӧртэм шуг-секытъёсыз пырпотыса, дыр, городын но со котырын Инмарлы оскисьёслэн лыдзы бадӟым. Елена Рябина  Теги: БыдымВормон ожгар  